Padwoede-voorval: 'Hulle het net aangehou en aangehou' | Maroela Media
Willem Potgieter in die hospitaal. Foto: Verskaf
Willem Potgieter (52) is in 'n stabiele toestand in die Milpark-hospitaal in Johannesburg nadat hy so erg aangerand is tydens 'n padwoede-voorval in eMalahleni (Witbank) dat hy aanvanklik in 'n koma was.
"Hy is stabiel maar nog nie buite gevaar nie," sê Potgieter se broer, Lourens. "Hy sal vanoggend weer rekonstruktiewe chirurgie aan sy gesig moet ondergaan."
Willem en sy vrou, Santie, was Saterdagaand 20 Julie net na 21:00 op pad terug na hul huis in Tasbetpark nadat hulle gaan uiteet het toe die nagmerrie-aanval plaasgevind het.
Vier mans in 'n Dodge Ram-bakkie het glo 'n rooi verkeerslig verontagsaam en Willie het sy toeter gedruk. Die bestuurder van die bakkie het glo stilgehou en daarna die Potgieters begin agtervolg.
Hy het die egpaar se Toyota Hilux-bakkie glo verskeie kere van die pad probeer druk. Die Potgieters se bakkie is kort hierna van die pad gestamp en die bestuurder het hierna herhaaldelik teen die passasierskant vasgery wat tot gevolg gehad het dat Santie nie haar deur kon oopkry nie.
Die Potgieters se bakkie. Foto: Verskaf
Volgens Potgieter het Willem uitgeklim en 'n waarskuwingskoot in die grond geskiet waarna drie van die mans hom oorrompel en erg begin aanrand het. "Hulle het hom vir amper 'n uur lank aangerand. Toe hulle sien Santie probeer iets op haar selfoon doen, het hulle die selfoon gegryp en dit in die bos gegooi en haar ook aangerand."
'n Ambulans het intussen op die toneel opgedaag en volgens Potgieter is dit eers toe die aanranding gestop het. "Een van die mans het 'n vriend gebel en gesê hy moet 'n ambulans stuur en die gemors kom opklaar." Daar word vermoed dat iemand wat verby gery het ook 'n ambulans ontbied het omdat hulle vermoed het dit was 'n ongelukstoneel.
"Hulle het vir Santie gesê 'ons het hierdie outoppie nou 'n lekker les geleer'. Santie het ook by hulle gepleit om op te hou en vir hulle gesê sy het gesondheidsprobleme maar hulle het net aangehou en aangehou.
"Mens dink tog daar moet in 'n stadium deernis of rasionaliteit intree wat jy besef dis nou genoeg ons kan maar los. Hulle het vir my broer en skoonsuster gesê hulle gaan hulle doodmaak en in die dam gooi. Een van die mans was van kop tot tone vol van my broer se bloed."
Die Dodge Ram-bakkie. Foto: Verskaf
Santie het snye op haar kop opgedoen, twee ribbes gekraak en 'n rib gebreek. Haar been is ook erg gekneus weens die skade wat aan die passasierskant van die bakkie aangerig is.
Willem het baie ernstige beserings opgedoen en daar is van die toneel met hom na die Life Cosmos-hospitaal gehaas. Volgens Potgieter het sy broer net na 22:00 by die hospitaal aangekom waarna daar vir sowat twee uur lank gespook is om hom te stabiliseer. Daar was bloeding op sy longe wat hom versmoor het en daar is gesukkel om sy lugweg oop te kry.
Willem is met 'n ambulans na die Milpark-hospitaal oorgeplaas. Sy bloeddruk het aanhou val en dit is gevrees dat sy organe kan ophou funksioneer. Willem is by dié hospitaal in 'n geïnduseerde koma geplaas. "Hulle het lank aan hom gewerk. Hy het hoë bloeddruk, so daar was die kans dat hy nog 'n beroerte ook kon kry."
'n Bebloede hemp wat op die toneel gevind is. Foto:L Verskaf
Willem is steeds aan 'n asemhalingsmasjien gekoppel en word onder verdowing gehou. "Hy is baie onrustig en weet wat om hom aangaan. Hulle maak die verdowing soms bietjie ligter en dan kan hy hoor en redelik verstaan.
"Ek het met hom gepraat en gesê hy moet my hand druk as hy kan hoor en hy het dit gedoen. Sy polsslag en bloeddruk en goed styg egter dan, so ons probeer maar om nie met hom te praat nie. Hy het baie, baie seer en is op sterk pynmedikasie."
Volgens Potgieter sal sy broer nog 'n hele paar operasies moet ondergaan om die skade aan sy gesig te herstel. "Sy wangbeen is vergruis, sy kaak is gebreek en hy het 'n skedelbreuk opgedoen."
Drie mans het hulself verlede week aan die polisie oorgegee in verband met die voorval. Hanno Bierman (30), Pieter de Beer (29) en Hannes Viljoen (28) het in die Witbank-landdroshof verskyn op aanklagte van poging tot moord en is op borgtog van R10 000 elk vrygelaat.
Volgens Kapt. Eddie Hall, woordvoerder van die polisie, word nog na 'n vierde verdagte gesoek in verband met die voorval. "Ons volg leidrade op en die ondersoek is nog aan die gang." Die verdagtes moet weer op 1 Oktober in die hof verskyn.
In die nuus Willem Potgieter witbank
Plaas asseblief fotos van die aanranders, mense moet sien hoe hulle lyk, dit kan ander se lewens red.
Sou die gebeure waar wees, hoort die aanranders vir baie, baie jare in die tronk sonder die moontlikheid van parool. Suid-Afrika kan sonder hulle klaar kom.
Dat grootmense so kon optree? Dan nog blanke mans wat n oom so slaan nadat dit hulle was wat oor n rooi lig gery het!! Hoop julle kry tronkstraf!! Dit is onaanvaarbaar!!
Daai Oom kon hulle Pa gewees het, dis skandelik dat hulle so liefdeloos optree teenoor hulle medemens. Sies man.
Indien hierdie drie manne skuldig is moet hulle maar die spreekwoordelike pak vat wat hulle gaan kry. Dit was so onnodig. Wie gaan nou n les geleer word? Sterkte aan Willem en Santie .